Komisjoni määrus (EMÜ) nr 2141/89,

14. juuli 1989,

teatavate kaupade klassifitseerimise kohta CN-koodide 39211100 ja 48101200 alla

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] viimati muudetud määrusega (EMÜ) nr 1672/89, [2] eriti selle artiklit 9,

ning arvestades, et:

määrusele (EMÜ) nr 2658/87 lisatud kaupade koondnomenklatuuri ühtse kohaldamise tagamiseks on vaja vastu võtta järgmiste kaupade klassifitseerimist käsitlevad meetmed:

1. kerged ruudu- või ristkülikukujulised vahtpolüstüreenplaadid, mis on mõlemalt küljelt paberilehega kaetud. Paberi kogupaksus moodustab toote kogupaksusest alla 10 %;

2. kerged ruudu- või ristkülikukujulised vahtpolüstüreenikihist plaadid, mis on mõlemalt küljelt kaetud valge kaoliinkattega paberilehega, mis ei sisalda mehaanilisel menetlusel saadud kiude ja kaalub üle 150 g/m2. Paberi paksus moodustab toote kogupaksusest vähemalt 10 %;

nimetatud määrusele (EMÜ) nr 2658/87 lisatud kaupade koondnomenklatuuri koodi 39211100 alla kuuluvad "muud plastplaadid, -lehed, -kiled ja -ribad: — poorsed: — stüreeni polümeeridest", ning koodi 48101200 alla "paber ja papp, pinnatud ühelt või mõlemalt küljelt kaoliini (hiina savi) või muude anorgaaniliste ainetega, rullides või lehtedena, kirjutamiseks, trükkimiseks vm graafilisteks töödeks, ei sisalda mehaanilisel menetlusel saadud kiude või sisaldab neid kiu üldsisaldusest kuni 10 massiprotsenti, kaaluga üle 150 g/m2"; ülalnimetatud kaupade klassifitseerimisel tuleks arvesse võtta nimetatud CN-koode;

ülalnimetatud kaubad on valmistatud kahest erinevast materjalist ja need tuleks kaupade koondnomenklatuuri tõlgendamise üldeeskirja 3.b kohaselt klassifitseerida vastavalt materjalile, mis annab neile nende iseloomulikud omadused;

koostise põhjal võivad nimetatud kaubad kuuluda ainult gruppidesse 39 või 48; nende kahe grupi vahel on soovitav vahet teha polüstüreenplaati või -kihti mõlemalt küljelt katva paberilehe kogupaksuse ja kauba kogupaksuse suhte alusel; on soovitav kehtestada paberi kogupaksuseks alla 10 % (klassifikatsioon gruppi 39) või vähemalt 10 % (klassifikatsioon gruppi 48);

kui grupi 39 märkuse 10 ja grupi 48 märkuse 7 sätetest ei tulene teisiti, jääb käesolevas määruses kohaldatav klassifikatsioonikriteerium iseseisvalt kehtima ühelt poolt CN-koodidega 39211100—39211990 hõlmatud plastmassi ja teiselt poolt grupi 48 vastavatesse rubriikidesse kuuluva paberi suhtes;

käesolev määrus hõlmab komisjoni 16. novembri 1988. aasta määruse (EMÜ) nr 3564/88 (teatavate kaupade klassifitseerimise kohta koondnomenklatuuris) [3] lisa punkte 1 ja 2; seetõttu on asjakohane need välja jätta;

tariifi- ja statistikanomenklatuuri komitee ei ole eesistuja määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Allpool kirjeldatud kaubad klassifitseeritakse nende juurde märgitud CN-koodide alla:

1. | kerged ruudu- või ristkülikukujulised vahtpolüstüreenplaadid, mis on mõlemalt küljelt paberilehega kaetud. Paberi kogupaksus moodustab toote kogupaksusest alla 10 % | 39211100 |

2. | kerged ruudu- või ristkülikukujulised vahtpolüstüreenikihist plaadid, mis on mõlemalt küljelt kaetud valge kaoliinkattega paberilehega, mis ei sisalda mehaanilisel menetlusel saadud kiude ja kaalub üle 150 g/m2. Paberi paksus moodustab toote kogupaksusest vähemalt 10 % | 48101200 |

Artikkel 2

Määruse (EMÜ) nr 3564/88 (teatavate kaupade klassifitseerimise kohta koondnomenklatuuris) lisa punktid 1 ja 2 jäetakse välja.

Artikkel 3

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. juuli 1989

Komisjoni nimel

komisjoni liige

Christiane Scrivener

[1] EÜT L 256, 7.9.1987, lk 1.

[2] EÜT L 169, 19.6.1989, lk 1.

[3] EÜT L 311, 17.11.1988, lk 23.

--------------------------------------------------